CELEX: 32017R1147
Language: fi
Date: 2017-06-28 00:00:00
Title: Komission täytäntöönpanoasetus (EU) 2017/1147, annettu 28 päivänä kesäkuuta 2017, rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti annetun komission täytäntöönpanoasetuksen (EU) 2016/1368 muuttamisesta (ETA:n kannalta merkityksellinen teksti. )

29.6.2017   
            
            
               FI
            
            
               Euroopan unionin virallinen lehti
            
            
               L 166/32
            
         KOMISSION TÄYTÄNTÖÖNPANOASETUS (EU) 2017/1147,
   annettu 28 päivänä kesäkuuta 2017,
   rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti annetun komission täytäntöönpanoasetuksen (EU) 2016/1368 muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 20 artiklan 1 kohdan,
   sekä katsoo seuraavaa:
   
               (1)
            
            
               Vertailuarvoilla on tärkeä tehtävä monien rahoitusvälineiden ja rahoitussopimusten hinnan määrityksessä sekä monien sijoitusrahastojen arvonkehityksen mittaamisessa. Syöttötietojen toimittaminen vertailuarvoja varten ja vertailuarvojen hallinnointi ovat monissa tapauksissa alttiita manipuloinnille, ja asianomaiset henkilöt kohtaavat usein eturistiriitoja.
            
         
               (2)
            
            
               Täyttääkseen taloudellisen tehtävänsä vertailuarvojen on edustettava kohteena olevaa markkina- tai taloustilannetta, jota ne kuvastavat. Jos vertailuarvo ei edusta enää kohteena olevaa markkinatilannetta, kuten pankkien välisiä korkoja, vaarana on, että tästä aiheutuu kielteisiä vaikutuksia muun muassa markkinoiden eheyteen, kotitalouksien rahoitukseen (kiinnelainat ja muut lainat) ja yrityksiin unionissa.
            
         
               (3)
            
            
               Käyttäjiin, markkinoihin ja unionin talouteen kohdistuvat riskit kasvavat yleensä, kun tiettyyn vertailuarvoon perustuvien rahoitusvälineiden, rahoitussopimusten tai sijoitusrahastojen kokonaisarvo on suuri. Sen vuoksi asetuksessa (EU) 2016/1011 vahvistetaan eri vertailuarvoluokkia ja asetetaan lisävaatimuksia, joilla varmistetaan tiettyjen kriittisinä pidettyjen vertailuarvojen koskemattomuus ja vakaus. Asetuksessa annetaan myös toimivaltaisille viranomaisille valtuudet asettaa tietyin edellytyksin velvollisuus syöttötietojen toimittamiseen kriittistä vertailuarvoa varten tai kriittisen vertailuarvon hallinnointiin.
            
         
               (4)
            
            
               Kriittisten vertailuarvojen hallinnoijien toimivaltaisten viranomaisten lisävelvoitteet ja -valtuudet edellyttävät kriittisten vertailuarvojen muodollista määritysmenettelyä. Asetuksen (EU) 2016/1011 20 artiklan 1 kohdan mukaan vertailuarvo katsotaan kriittiseksi vertailuarvoksi, jos sitä käytetään suoraan tai välillisesti vertailuarvojen yhdistelmässä viitteenä sellaisissa rahoitusvälineissä tai rahoitussopimuksissa tai sijoitusrahastojen arvonkehityksen mittaamisessa, joiden kokonaisarvo on vähintään 500 miljardia euroa vertailuarvon kaikkien maturiteettien tai erääntymisaikojen perusteella, jos tämä on sovellettavissa.
            
         
               (5)
            
            
               Komission täytäntöönpanoasetuksessa (EU) 2016/1368 (2) vahvistetaan rahoitusmarkkinoilla käytettäviä kriittisiä vertailuarvoja koskeva luettelo asetuksen (EU) 2016/1011 nojalla. Tietojen analysointi ja Euroopan keskuspankin toimittamat tiedot ovat osoittaneet, että eoniakorkoon (Euro OverNight Index Average) perustuvien rahoitusvälineiden ja rahoitussopimusten arvo unionissa ylittää asetuksen (EU) 2016/1011 20 artiklan 1 kohdassa asetetun 500 miljardin euron kynnysarvon.
            
         
               (6)
            
            
               Eonia on pankkien välisillä markkinoilla unionissa ja EFTA-valtioissa toimivien pankkien ilmoittamien vakuudettomien yön yli -luottojen keskikorko. Se on euromääräisten koronvaihtosopimusten viitekorko. Sen vuoksi se on ratkaisevan tärkeä euromääräisten swap -markkinoiden toiminnan ja unionin rahoitusvakauden kannalta.
            
         
               (7)
            
            
               Niiden laskelmien perusteella, jotka Euroopan keskuspankki on tehnyt Euroopan 52 suurimman pankin päivittäisistä rahamarkkinoiden tilastoraportoinneista, eoniakorkoon viittaavien tilastoitujen rahamarkkinavälineiden erääntymättömien määrien voidaan arvioida olevan noin 450 miljardia euroa vakuudettomilla ja 400 miljardia euroa vakuudellisilla markkinoilla yksinomaan näiden 52 pankin osalta. Lisäksi arvioidaan, että suurin osa euromääräisistä yli yön -koronvaihtosopimuksista (overnight index swap, OIS), joiden nimellisarvo on noin 5,2 biljoonaa euroa, on kytköksissä eoniaan. Eoniaa käytetään siten suoraan tai välillisesti vertailuarvojen yhdistelmässä viitteenä sellaisissa rahoitusvälineissä tai rahoitussopimuksissa tai sijoitusrahastojen arvonkehityksen mittaamisessa, joiden kokonaisarvo on vähintään 500 miljardia euroa vertailuarvon kaikkien maturiteettien perusteella.
            
         
               (8)
            
            
               Eoniaa hallinnoi sama vertailuarvon hallinnoija kuin euriboria, ja euriboriin syöttötietoja toimittavat pankit ovat tosiasiallisesti osa eoniaan syöttötietoja toimittavista pankeista. Euribor viittaa pitemmän aikavälin luottoihin, kun taas eonia kattaa yli yön -luotot. Sen vuoksi on rahoitusmarkkinoiden vakauden kannalta välttämätöntä, että myös eonia määritetään kriittiseksi vertailuarvoksi.
            
         
               (9)
            
            
               Täytäntöönpanoasetuksessa (EU) 2016/1368 vahvistettua kriittisten vertailuarvojen luetteloa olisi sen vuoksi muutettava niin, että siihen lisätään eonia.
            
         
               (10)
            
            
               Ottaen huomioon eoniakoron ratkaiseva merkitys pankkien välisillä markkinoilla ja sitä perusteena käyttävien johdannaisten suuri määrä unionissa tämän asetuksen olisi tultava kiireellisesti voimaan.
            
         
               (11)
            
            
               Tässä asetuksessa säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Korvataan täytäntöönpanoasetuksen (EU) 2016/1368 liite tämän asetuksen liitteellä.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 28 päivänä kesäkuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 171, 29.6.2016, s. 1.
   
      (2)  Komission täytäntöönpanoasetus (EU) 2016/1368, annettu 11 päivänä elokuuta 2016, rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti (EUVL L 217, 12.8.2016, s. 1).
   
      LIITE
      ”
            LIITE
            
               Asetuksen (EU) 2016/1011 20 artiklan 1 kohdan mukainen luettelo kriittisistä vertailuarvoista
            
            
                        Nro
                     
                     
                        Vertailuarvo
                     
                     
                        Hallinnoija
                     
                     
                        Sijainti
                     
                  
                        1
                     
                     
                        Euribor® (Euro Interbank Offered Rate)
                     
                     
                        European Money Markets Institute (EMMI)
                     
                     
                        Bryssel, Belgia
                     
                  
                        2
                     
                     
                        Eonia® (Euro OverNight Index Average)
                     
                     
                        European Money Markets Institute (EMMI)
                     
                     
                        Bryssel, Belgia
                     
                  ”